Huishulp dagvaar werkgewer vir duisendeŉ Huishulp wat haar werkgewer van rasse-mishandeling en aanranding beskuldig, het die gelykheidshof genader en eis R100 000 in skadevergoeding en ŉ verskoning, het The Star Woensdag berig. Gloria Kente en haar prokureur, Peter Williams, het Dinsdag die aansoek ingedien. André van Deventer, die aangeklaagde, het Dinsdag vlugtig in die Kaapstadse landdroshof verskyn op aanklagte van aanranding en crimen injuria. Die saak is uitgestel tot 4 Desember. Van Deventer het na bewering Kente aangerand, op haar gespoeg en haar ŉ k-woord genoem. Sy het agt jaar lank vir Van Deventer se gesin gewerk en sy beweer sy het gereeld onder rasse-mishandeling deurgeloop. Kente beweer Van Deventer het haar in Junie rondgestamp. Sy het Van Deventer glo gevra om na haar babatjie om te sien terwyl sy gaan stort. “Ek hou nie van k****rs nie. Ek hou nie van jou nie,” het hy haar glo toegesnou. “Jy is ŉ k****r en sal nooit verander nie. Julle k****rs gooi k*k by die lughawe, julle betaal nie vir die gemors om skoon gemaak te word nie, want k****rs betaal nie belasting nie,” het Van Deventer na bewering gesê. Kente het gesê die mishandeling het haar seergemaak en verneder. Williams het gesê daar is ‘n behoefte aan ‘n doeltreffende afskrikmiddel vir rasse-misbruik, en hy wil hê die hof moet ‘n presedent skep deur só ŉ groot bedrag vir skadevergoeding toe te ken. – SAPA